b'\n_START_ARTICLE_\nSandokan (piirrossarja)\n_START_SECTION_\nJuoni\n_START_PARAGRAPH_\nPiirrossarja kertoo Malesian tiikeri Sandokanista, jonka vanhemmat olivat suuria hallitsijoita. Er\xc3\xa4s heid\xc3\xa4n l\xc3\xa4heisimmist\xc3\xa4 liittolaisistaan, James Brooke, paljastuu petturiksi ja sy\xc3\xb6ksee Sandokanin vanhemmat vallasta, jolloin nuori Sandokan pakenee vannoen kostavansa vanhempiensa kohtalon. Vartuttuaan aikuiseksi h\xc3\xa4n ker\xc3\xa4\xc3\xa4 uskollisen miehist\xc3\xb6n ja alkaa purjehtia laivallaan Etel\xc3\xa4ist\xc3\xa4 Kiinan merta l\xc3\xb6yt\xc3\xa4\xc3\xa4kseen petollisen James Brooken, joka sittemmin on vaihtanut nimens\xc3\xa4 "Sarawikin Rajahiksi". Sandokanilla ja h\xc3\xa4nen miehist\xc3\xb6ll\xc3\xa4\xc3\xa4n on paha maine merirosvoina l\xc3\xa4hinn\xc3\xa4 Rajahin keksimien valheiden vuoksi, vaikka Sandokan miehineen on ry\xc3\xb6st\xc3\xa4nyt ainoastaan Rajahin laivoja. Tosiasiassa Sandokan on kruunun todellinen perillinen.\n_START_SECTION_\nElokuvaversio\n_START_PARAGRAPH_\nSarjan jaksoista on koostettu my\xc3\xb6s noin 75 minuuttia pitk\xc3\xa4 televisioelokuva. Suomenkielisest\xc3\xa4 j\xc3\xa4lki\xc3\xa4\xc3\xa4nityksest\xc3\xa4 vastasi Oy PVP Voice Ab. Rooleissa mm. Anssi K\xc3\xa4ns\xc3\xa4l\xc3\xa4, Elise Langenoja, Sari Moilanen, Arto Nieminen, Antti Raekallio, Velimatti Ranta, Pasi Ruohonen, Juuso Pekkinen, Pauli Virta ja Juha Paananen.'